સાહિત્યની આરાધના કરતાં પળે પળે તેમને સાક્ષાત્ ભગવાન શ્રી સ્વામિનારાયણની સહાયતાનો અનુભવ થતો. શબ્દો, સંદર્ભો મળી જતા, પ્રશ્નો ઉકેલાઈ જતા. તેઓ ગ્રંથો લખતા ત્યારે સંદર્ભો મેળવવાની પણ એટલી જ ચીવટ. ગીતા, ભાગવત, ઉપનિષદ ઇત્યાદિ વિવિધ પુસ્તકો પાસે રાખે. કોઈક સંદર્ભ શોધવો હોય ત્યારે પુસ્તક ખોલે કે તરત જ એ પૃષ્ઠ આવીને ઊભું રહે. તેઓ સાથે સેવા કરતા સત્યપ્રિયદાસ સ્વામી વગેરે સંતોને કહેતા : ‘જુઓ, શ્રીજીમહારાજ જ બતાવી ગયા, નહીંતર આવડા મોટા ભાગવતમાં શોધવા બેસીએ તો આ શ્લોક એમ જલદી થોડો મળવાનો હતો?’ ભગતજી મહારાજના જીવનચરિત્રનું લેખનકાર્ય તેમણે પૂરું કર્યું તે જ દિવસે બપોરે જાગ્રતમાં શ્રીજી મહારાજે તેમને ભગતજી મહારાજનો સાક્ષાત્કાર થયો તેનું પ્રત્યક્ષ દર્શન કરાવ્યું હતું. જે દ્વારા શ્રીજીમહારાજ, ગુણાતીતાનંદ સ્વામી અને ભગતજી મહારાજનાં તેમને જાગ્રતમાં દિવ્ય દર્શન થયાં હતાં.